# Okresné riaditeľstvo Policajného zboru v Bratislave IV



M. Sch. Trnavského 1, 844 22 Bratislava

Pre: Regionálne médiá

Od: mjr. Martina Kočišová

úsek prevencie a styku s verejnosťou

Kontakt: tel: 09610 34 117

fax: 09610 34 109

Dátum: 19.04.2021

Vec: Tlačové informácie

Č. p: ORPZ-BAIV-VO-56-026/2021

**Polícia vyzýva starších ľudí opäť k zvýšenej ostražitosti !!!**

Okresné riaditeľstvo Policajného zboru v Bratislave IV upozorňuje verejnosť na podvody páchané na osobách vyššieho veku – seniorov :

*Požičanie peňazí cez telefón volajúcemu členovi rodiny (známemu) v núdzi;*

ide o prípady, kedy páchateľ ako údajný člen rodiny (vnuk, **syn,** synovec alebo iný rodinných príbuzný, či známy) telefonuje seniorovi spravidla na pevnú linku, že potrebuje požičať peniaze na kúpu auta, bytu, darčeka pre rodičov, zaplatenie škody, ktorú spôsobil pri dopravnej nehode, vyplatenie robotníkov, či iný účel. V telefóne pôsobí dôveryhodne a ubezpečuje seniora, že peniaze čoskoro vráti. Úmyselne volá niekoľkokrát za sebou a súri seniora, že peniaze potrebuje. ***Keď zistí, že senior má požadovanú sumu, požiada seniora, aby peniaze vložil v bankovej inštitúcii (banke) na účet, ktorého číslo mu telefonicky nadiktuje.***

*Prípad:*

Dňa 15.04.2021 v ranných hodinách v mestskej časti Devínska Nová Ves neznámy páchateľ úmyselne uviedol 89-ročnú ženu do omylu tým, že poškodenú ženu telefonicky kontaktoval a vydával sa za jej syna. Žiadal od poškodenej ženy súrne finančnú pomoc na vyplatenie robotníkov vo výške 15.000 €, pričom ju žiadal aby mu peniaze vložila na číslo účtu, ktorý jej nadiktoval, nakoľko svoje peniaze má v podielových fondoch. Poškodená žena následne odišla do banky, ktorá bola však zrušená a vrátila sa domov. Poobede opäť poškodenú ženu kontaktoval neznámy páchateľ so slovami *„prosím ťa mami potrebujem peniaze*“ a poslal pre ňu taxík, ktorú ju odviezol do nákupného centra, kde poškodená žena v pobočke banky vložila na účet sumu vo výške 6.059,82,- €. Podvodným konaním tak neznámy páchateľ spôsobil poškodenej 89-ročnej žene škodu vo výške 6.059,82,- €.

**V prípade, že Vám niekto zavolá domov a predstaví sa ako člen rodiny (syn, vnuk, synovec alebo iný príbuzný) a žiada od Vás okamžite finančnú pomoc s tým, že máte vložiť peniaze na číslo účtu, ktoré Vám nadiktoval, overte si spätným volaním, či ide naozaj o Vášho príbuzného, za ktorého sa daná osoba vydáva.**

**NIKDY NEVKLADAJTE PENIAZE NA ÚČET, KTORÝ STE SI PREDTÝM NEOVERILI, ŽE PATRÍ VÁŠMU PRÍBUZNÉMU!!!**

pplk. Mgr. Mikuláš Duraj

zástupca riaditeľ